BLD

**Μικτή Μάθηση (Blended Learning Designs)**

Η Μικτή Μάθηση (ή Υβριδική) είναι μια προσέγγιση της μάθησης που συνδυάζει δύο τρόπους διδασκαλίας, την παραδοσιακή διδασκαλία  και τη διδασκαλία μέσω της χρήσης τεχνολογιών υπολογιστών και του διαδικτύου με σκοπό τη βελτίωση της μάθησης των μαθητών (Donely, 2017˙ Pop, 2019 ).

Πιο συγκεκριμένα ο όρος χρησιμοποιείται για να περιγράψει τέσσερις διαφορετικές μορφές/διαστάσεις μάθησης οι οποίες περιλαμβάνουν :

α) τον συνδυασμό τεχνολογιών διαδικτύου

β) τον συνδυασμό παιδαγωγικών προσεγγίσεων

γ) τον συνδυασμό εκπαιδευτικής τεχνολογίας με την πρόσωπο με πρόσωπο διδασκαλία

δ) τον συνδυασμό εκπαιδευτικής τεχνολογίας με πραγματικές συνθήκες εργασίας (Αναστασιάδης, 2014· Γκελαμέρης, 2015).

Δεν υποκαθιστά την πρόσωπο με πρόσωπο διδασκαλία και μάθηση (Παραμερίτη, 2013) αλλά συνδυάζει μαθησιακές δραστηριότητες που γίνονται δια ζώσης μέσα στην τάξη, όπως διαλέξεις, με άλλες που γίνονται από απόσταση, όπως διαδικτυακές συζητήσεις (Alammary et al, 2016) .

Ο μικτός τρόπος διδασκαλίας, όταν σχεδιάζεται σωστά, αντανακλά τα θετικά και των δύο τρόπων διδασκαλίας. Οι παραδοσιακές προσεγγίσεις εμπλουτίζονται με τη χρήση των νέων τεχνολογιών (Adams Becker et al, 2017). Η μικτή μαθησιακή προσέγγιση αφορά τον συνδυασμό των  καλύτερων  στοιχείων τόσο της ηλεκτρονικής όσο και της «πρόσωπο με πρόσωπο» μάθησης.  H ισορροπημένη ανάμειξη διαδικτυακής και «πρόσωπο με πρόσωπο» διδασκαλίας βοηθά τους μαθητές να μάθουν μέσα από πολλαπλά μέσα, επιτρέποντας στους διδάσκοντες να ανταποκριθούν στα διαφορετικά μαθησιακά στυλ (Alammary, 2019).

**ΠΑΡΑΔΕΙΓΜΑΤΑ**

Υπάρχει μεγάλο πλήθος επιτυχούς εφαρμογής μικτής μάθησης στην πανεπιστημιακή εκπαίδευση, σε διάφορους τομείς όπως στις φυσικές επιστήμες (Sahin et al, 2015· Seery et al, 2015), στην Πληροφορική (Šarić & Šarić, 2018·Özyurt & Özyurt, 2017· Yang et al 2018), στην Ιατρική (Bernand, 2015).  Στην Ελλάδα  έχει διενεργηθεί μικτή μάθηση  από το ΕΑΠ, απο την ΑΣΠΑΙΤΕ (Παπανικολάου κ.α 2015) από το Ι.Τ.Υ.Ε (Κόμης κ.α. 2014), συνδυάζοντας δια ζώσης συναντήσεις με τους διδάσκοντες, παροχή εκπαιδευτικού υλικού, forum συζητήσεων μέσω συστημάτων ηλεκτρονικής διαχείρισης μάθησης.

**ΠΡΟΚΛΗΣΕΙΣ**

Η κυριότερη πρόκληση είναι να αλλάξουν οι πρακτικές και οι συνήθειες τόσο των διδασκόντων όσο και των διδασκομένων που απορρέουν από τη συμβατική διδασκαλία, για να είναι αποτελεσματική η μετάβαση από τον παραδοσιακό στο μικτό τρόπο μάθησης (Özyurt & Özyurt, 2017). Οι διδασκόμενοι θα πρέπει να αναλάβουν πιο υπεύθυνο και ενεργό ρόλο στη μάθηση τους (Oliver & Stallings, 2014) ενώ οι διδάσκοντες θα πρέπει να μεταβληθούν σε διαμεσολαβητές της μάθησης (Adams Becker et al, 2017).  Επίσης η επιλογή και η προετοιμασία του εκπαιδευτικού υλικού και των μαθησιακών δραστηριοτήτων που θα υποστηριχθούν μέσω της τεχνολογίας είναι έργο χρονοβόρο και επίπονο (Aurangzeb, 2018, Oliver & Stallings, 2014 ) ενώ επιβάλλεται η συνεχής αναθεώρηση και αξιολόγησή τους, για να επιτευχθούν τα αναμενόμενα μαθησιακά αποτελέσματα (Alammary, 2019).

Από την άλλη οι διοικήσεις των Πανεπιστημίων καλούνται να επανασχεδιάσουν το αναπτυξιακό τους πλάνο (Adams Becker et al, 2017), επενδύοντας χρήματα στην εξασφάλιση  μιας ποικιλίας από ψηφιακές πλατφόρμες μάθησης και στην εκπαίδευση χρήσης τους από το διδακτικό προσωπικό, καθώς και την επαρκή παροχή τεχνικής υποστήριξης (Keržič et al 2019· Alammary et al, 2016). Επίσης η προτίμηση υιοθέτησης του μικτού μοντέλου μάθησης θα πρέπει να λάβει υπόψη τον αριθμό των διδασκομένων  (Alammary et al, 2016),  καθώς και τη φύση του γνωστικού αντικειμένου (Oliver & Stallings, 2014),  καθώς η αποτελεσματικότητα της μικτής μάθησης είναι μεγαλύτερη στις θετικές επιστήμες (Vo,Zhu & Diep 2017).

**Υλικό για περαιτέρω μελέτη**

An introduction to Blended Learning

Blended Learning:Make it work in your classrom

The basics of Blended Learning

12 Different Types of Blended Learning